DÔVODOVÁ SPRÁVA

A. Všeobecná časť

Vláda Slovenskej republiky predkladá vládny návrh zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení neskorších predpisov ako iniciatívny návrh.

Cieľom návrhu zákona je zavedenie primeraných regulačných opatrení na obmedzenie neetického rozmnožovanie psov a mačiek za účelom finančného zisku a eliminovať s tým súvisiace negatívne javy v oblasti ochrany zvierat, ochrany spotrebiteľa a fungovania trhu so spoločenskými zvieratami. Navrhovaná právna úprava smeruje k zabezpečeniu vyššieho štandardu chovu, najmä zamedzením produkcie zvierat chovaných v nevyhovujúcich podmienkach, bez primeranej starostlivosti, socializácie a zdravotného dohľadu, vrátane obmedzenia šírenia geneticky podmienených ochorení. 

Zavedením navrhovanej úpravy nebudú dotknuté ojedinelé prípady neplánovaného rozmnoženia psov a mačiek  napríklad v domácností vlastníka psa alebo mačky, pričom sa však zachováva zodpovednosť vlastníka prijať primerané opatrenia na predchádzanie neželanému rozmnožovaniu zvierat. Rovnako zákazom nebudú postihnutí ani chovatelia psov a mačiek s preukazom o ich pôvode, ktorí budú spĺňať požiadavky uznanej chovateľskej organizácie. 

Prax dlhodobo poukazuje na to, že neetické rozmnožovanie psov a mačiek, najmä bez preukazu o ich pôvode (tzv. „množiarne“), čo predstavuje závažný spoločenský problém v oblasti ochrany zvierat, a to aj s medzinárodným presahom. Skúsenosti orgánov veterinárnej správy ukazujú, že v týchto zariadeniach, vrátane subjektov evidovaných ako chovné zariadenia, dochádza nielen k administratívnym a evidenčným nedostatkom, ale aj k závažným porušeniam veterinárnych a welfare požiadaviek, zároveň sa opakovane vyskytuje zvýšená chorobnosť zvierat, vyššia úmrtnosť, nejasnosti ohľadom ich pôvodu a nežiadúce rozmnožovanie.

Súčasné kontrolné mechanizmy sa v praxi ukazujú ako nedostatočné na efektívne odhaľovanie a elimináciu nelegálneho a neetického rozmnožovania psov a mačiek. Výkon kontroly je často sťažený nedostatočnou súčinnosťou zo strany kontrolovaných subjektov, najmä v prípadoch, keď dochádza k obmedzovaniu alebo neumožneniu vstupu do objektov za účelom preverenia podmienok chovu.  V praxi tak dochádza k predlžovaniu konaní a sťaženej dôkaznej situácii. Riešenie prípadov nelegálneho rozmnožovania zvierat zároveň predstavuje zvýšené nároky na verejné zdroje, najmä v oblasti činnosti orgánov činných v trestnom konaní, orgánov veterinárnej správy, ako aj zabezpečenia umiestnenia a následnej starostlivosti o odobraté zvieratá. V praxi dochádza aj k situáciám, keď sú spotrebitelia pri kúpe zvierat uvádzaní do omylu, najmä pokiaľ ide o vek, plemenný pôvod a zdravotný stav zvierat, vrátane výskytu infekčných alebo geneticky podmienených ochorení. Doterajšia aplikačná prax naznačuje, že ani pri využívaní existujúcich legislatívnych nástrojov sa nepodarilo tento jav efektívne eliminovať, pričom identifikované problémy pretrvávajú. Uvedené skutočnosti poukazujú na potrebu systémovejšieho a preventívne orientovaného riešenia. 
Súčasné neetické chovné zariadenia, označované aj ako „množiarne“, sú v praxi charakteristické intenzívnym využívaním spoločenských zvierat na produkciu potomstva za účelom zisku, pričom často dochádza k nedostatočnému zohľadňovaniu ich welfare. Spoločenské zvieratá, najmä psy a mačky, sú v takýchto systémoch vnímané predovšetkým ako zdroj ekonomického prospechu, čo je v rozpore s ich prirodzeným statusom živých bytostí vyžadujúcich primeranú starostlivosť a ochranu.
Návrh zákona nepredpokladá vplyvy na rozpočet verejnej správy, vplyvy na podnikateľské prostredie,  informatizáciu spoločnosti, vplyvy na služby verejnej správy pre občana, vplyvy na manželstvo, rodičovstvo a rodinu, sociálne vplyvy ani vplyvy na životné prostredie. 

Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými 
je Slovenská republika viazaná, ako aj s právnymi aktmi Európskej únie.

Návrh zákona nie je predmetom vnútrokomunitárneho pripomienkového konania.

